22/07/2015 | Administración LocalProvincial
Deputación Provincial da Coruña
Área de Persoal e Organización. Sección de Planificación de Recursos Humanos
Resolución pola que se convoca o proceso de elaboración de lista de aspirantes para a selección de persoal funcionario interino, posto de educador/educador titor

RESOLUCIÓN POLA QUE SE CONVOCA O PROCESO DE ELABORACIÓN DA LISTA DE ASPIRANTES PARA A SELECCIÓN DE PERSOAL FUNCIONARIO INTERINO, POSTO DE EDUCADOR/EDUCADOR TITOR Don Diego Calvo Pouso, Presidente da Deputación Provincial da Coruña, Visto o expediente 2015/15176, relativo á aprobación das Bases para elaborar a lista de aspirantes para a selección de persoal funcionario interino para o posto de Educador e/ou Educador Titor (Grupo/Subgrupo C/C1), no que se acreditan os seguintes I.–ANTECEDENTES I.1.–Estando esgotada a lista vixente de aspirantes para substitución temporal do persoal que ocupa postos de Educador e/ou Educador Titor (Grupo/Subgrupo C/C1) no Fogar Infantil Emilio Romay e no Centro de día de menores de Ferrol e tendo en conta a necesidade de ter cubertos de xeito permanente estos postos, por tratase dunha figura educativa de referencia esencial tanto para o resto do persoal destes centros como para os nenos, este Servizo propón a convocatoria do correspondente proceso selectivo para a elaboración dunha nova lista de candidatos. I.2.–O procedemento vixente nesta Deputación para a selección de persoal temporal está contido no Regulamento aprobado ao efecto, que establece o procedemento de elaboración das listas de aspirantes correspondentes, que se levará a efecto de conformidade coas bases que rexerán a convocatoria pública do proceso selectivo necesario. II.–FUNDAMENTOS DE DEREITO II.1.–O Real Decreto 329/2005 do 28 de Xullo, polo que se regulan os centros de menores e centros de atención á infancia, e que estipula o número mínimo de traballadores que haberán de estar presentes en cada turno, segundo a idade dos nenos. II.2.–O Regulamento da selección de persoal funcionario interino e laboral temporal desta Deputación (BOP núm.151, do 2 de xullo de 2008), en canto se refire ao procedemento para a selección mediante o sistema de listas. De conformidade coa normativa citada e demais concordante e de aplicación RESOLVO: Convocar o procedemento de elaboración da lista de aspirantes para a selección de persoal funcionario interino para o posto de Educador e/ou Educador Titor (Grupo/Subgrupo C/C1), que se rexerá polas Bases aprobadas ao efecto pola Xunta de Goberno do 19 de junio de 2015. BASES PARA ELABORAR A LISTA DE ASPIRANTES PARA A SELECCIÓN DE PERSOAL FUNCIONARIO INTERINO PARA O POSTO DE EDUCADOR (QUENDAS DE 24 HORAS) E/OU EDUCADOR/TITOR (GRUPO C/SUBGRUPO C1) Primeira. –As solicitudes para tomar parte no proceso deberán presentarse no modelo oficial que se falicitará por esta Deputación Provincial (Rexistro Xeral, Servizo de Planificación e Xestión de Recursos Humanos e na páxina web http://www.dicoruna.es/files/6214/1578/0652/solicitude-participacion-probas-seleccion-persoal-temporal.pdf, no prazo de 20 días naturais, contados a partir do seguinte ao da publicación das presentes Bases no Boletín Oficial da Provincia, debidamente cubertas e acompañadas dos documentos que acrediten a titulación esixida e, no seu caso, os demais requisitos que se sinalen para cada posto dos que se trata (orixinais ou copias compulsadas), ademais dunha fotocopia simple do Documento Nacional de Identidade. Segunda. –Rematado o prazo de presentación de solicitudes, a Presidencia da Corporación, no prazo máximo de quince días, declarará aprobadas as relación de admitidos e excluídos, que se publicará no Boletín Oficial da Provincia, establecéndose un prazo de dez días a efectos de reclamacións. Logo de rematado o dito prazo, a Presidencia aprobará a relación definitiva de admitidos e excluídos e determinará o lugar, data e hora de comezo do primeiro exercicio das probas selectivas, así como a relación nominal dos membros que compoñerán o Tribunal Cualificador, todo o que se publicará no Boletín Oficial da Provincia. Terceira. –Os tribunais constarán dun presidente, tres vogais funcionarios da Deputación e un secretario, que haberán de cumprir os requisitos sinalados no art.60 da Lei 7/2007, do Estatuto Básico do Empregado Público, e demais normativa aplicable. Os tribunais poderán dispoñer a incorporación aos seus traballos de asesores especialistas para as probas selectivas correspondentes, limitándose os ditos asesores a prestar a súa colaboración nas súas especialidades técnicas. Os tribunais terán a categoría e o dereito de percibir as contías correspondentes, de conformidade co disposto no R. D. 462/2002 e lexislación complementaria. Cuarta. –Unha vez comezadas as probas selectivas e de conformidade coa normativa vixente, os anuncios de celebración das sucesivas probas expoñeranse nos locais nos que se celebrou a proba anterior, con doce horas de antelación, como mínimo, con respecto ao seu comezo, se se trata do mesmo exercicio, ou de vinte e catro, se se trata dun novo. Unha vez que conclúan os procesos selectivos, os tribunais formularán as súas propostas á Presidencia da Corporación, para aprobar as listas correspondentes. Quinta. –En todo o non previsto nestas Bases, estarase ao disposto no Regulamento regulador da selección de persoal funcionario interino e laboral temporal desta Deputación (BOP núm.151, do 02/07/2008) e na normativa de acceso dos empregados públicos vixente. Así mesmo, estas Bases e convocatoria e cantos actos administrativos se deriven dela, poderán ser impugnados polos interesados nos casos e na forma establecidos pola Lei 30/1992, do Réxime xurídico das administracións públicas e do procedemento administrativo común. Requisitos: titulación de Técnico Superior en Educación Infantil e permiso de conducir clase B vixente. Proba selectiva: 1.º exercicio obrigatorio e eliminatorio: consistirá na contestación dun cuestionario de preguntas con respostas alternativas sobre as materias obxecto do temario que figura no seguinte Programa, nun tempo máximo total dunha hora. A puntuación será de 00,00 ata 10,00 puntos, sendo necesario para aprobar obter un mínimo de 05,00 puntos.2.º Exercicio obrigatorio e eliminatorio: consistirá no desenvolvemento dun suposto práctico relacionado coas función do posto e co contido do temario, mediante a elaboración dun informe con proposta de resolución, no tempo máximo dunha hora. A puntuación será de 00,00 ata 10,00 puntos, sendo necesario para aprobar obter un mínimo de 05,00 puntos.3.º exercicio obrigatorio e eliminatorio: consistirá na tradución dun texto que propoñerá o tribunal, do castelán ao galego, no tempo máximo total dunha hora. Estarán exentos de realizar este exercicio os aspirantes que acrediten posuír o curso de perfeccionamento ou o Celga 4, o que deberán acreditar presentando o diploma correspondente (orixinal ou copia compulsada) xunto coa instancia, segundo o disposto na Base Primeira. A cualificación será a de apto ou non apto. Programa: PARTE XERAL Tema 1.–A Constitución Española de 1978: Estrutura. Especial referencia aos dereitos fundamentais e liberdades públicas. Tema 2.–O Estatuto de Autonomía de Galicia. Estrutura e contido. Especial referencia ao goberno da Comunidade Autónoma. PARTE ESPECÍFICA Tema 3.–Centro de acollida na infancia. Funcións. A función do educador na acollida. Tema 4.–A separación familiar na infancia. Como manifestan os/as nenos/as os seus efectos. Tema 5.–Educación para a saúde psico-física: alimentación, hixiene, control de esfínteres. Tema 6.–Educación para a saúde psico-física: actividade-descanso, autonomía, hábitos saudables. Tema 7.–Educación para a saúde psico-física: prevención de accidentes infantís. Tema 8.–Patróns evolutivos do/a neno/a de 0 a 6 anos. Tema 9.–O traballo coas familias dos/as nenos/as atendidos nos fogares residenciais e fogares de día. Tema 10.–Organización do lecer e tempo libre. Tema 11.–Organización do espazo en Centros de atención á infancia. Tema 12.–Coordinación e dirección das tarefas do/a educador/a en Centros de atención á infancia, co equipo e con outros equipos e profesionais. Tema 13.–Observación, recollida e procesamento da información referente ao desenvolvemento de cada neno/a nas distintas contornas, de cara a orientar o seu Proxecto Educativo Individual. Tema 14.–Deseño e elaboración das distintas programacións do Centro de atención á infancia: Proxecto educativo. Tema 15.–Deseño e elaboración das distintas programacións do Centro de atención á infancia: Proxecto educativo individual. A Coruña, 14 de xullo de 2015. O presidente O secretario Diego Calvo Pouso José Luis Almau Supervía